**PRIJEDLOG**

Na temelju članka 46., 47., 48. 49. i 50. Zakona o komunalnim djelatnostima („Narodne novine HNŽ“ broj:4/16) i članka 19. Statuta općine Prozor-Rama („Službeni glasnik općine Prozor-Rama“ broj: 3/01) Općinsko vijeće Prozor-Rama na sjednici održanoj \_\_\_\_\_\_\_\_\_\_\_\_2024. godine, ***d o n o s i***

**O D L U K U**

**O KOMUNALNOJ NAKNADI**

***I - OPĆE ODREDBE***

**Članak 1.**

Ovom Odlukom u skladu sa odredbama Zakona o komunalnim djelatnostima („Narodne novine HNŽ“ broj:4/16), uvodi se obaveza plaćanja komunalne naknade za korištenje objekata, uređaja i usluga iz komunalnih djelatnosti zajedničke komunalne potrošnje.

Komunalne djelatnosti zajedničke komunalne potrošnje u smislu Zakona o komunalnim djelatnostima HNŽ („Narodne novine HNŽ“ broj:4/16), su:

a) održavanje čistoće na javnim površinama;

b) odvodnja atmosferskih i drugih voda s javnih površina;

c) održavanje javnih površina;

d) održavanje javnih saobraćajnih površina u naselju;

e) upravljanje objektima i uređajima javne rasvjete;

f) obavljanje usluga dekoriranja;

g) održavanje grobalja i spomen obilježja;

h) obavljanje kafilerijskih usluga;

i) održavanje javnih česmi i fontana, javnih kupatila i javnih nužnika;

j) zbrinjavanje komunalnog otpada nastalog u okviru djelatnosti zajedničke komunalne potrošnje;

k) čišćenje i razgrtanje snijega i leda s javnih gradskih površina, lokalnih puteva i posipanje abrazivnim materijalom ulica i lokalnih puteva.

Pored zajedničke komunalne potrošnje iz prethodnog stavka ovom odlukom utvrđuje se da je zajednička komunalna djelatnost i saniranje divljih deponija otpada na javnim površinama, a posebno na površinama koje služe za zaštitu okoliša i zaštitu voda (oko puteva, hiroakumulacija i sl.) djelatnost od posebnog općeg interesa za općinu, zaštita vodocrpilišta, vodospremnika.

**Članak 2.**

Odlukom o komunalnoj naknadi, kojom se uvodi obaveza plaćanja komunalne naknade, utvrđuje se:

 a) obveznici plaćanja komunalne naknade;

 b) osnova i mjerila za utvrđivanje visine komunalne naknade;

 c) naseljena mjesta na području jedinice lokalne samouprave u kojima se naplaćuje komunalna naknada;

d) broj i granice zona za obračun komunalne naknade;

e) koeficijenti zona (Kz) za pojedine zone;

f) koeficijent namjene (Kn) za poslovni prostor i građevinsko i drugo zemljište koje služi u svrhu obavljanja poslovne djelatnosti;

g) način obračuna komunalne naknade;

h) način i rokove plaćanja komunalne naknade;

i) vođenje evidencije obveznika plaćanja komunalne naknade,

j) oslobađanje od obveze plaćanja komunalne naknade;

k) izvore sredstava iz kojih će se podmiriti iznos komunalne naknade u slučaju potpunog ili djelomičnog oslobađanja od plaćanja komunalne naknade;

l) namjena i način korištenja sredstava od komunalne naknade;

m) druga pitanja od značaja za provođenje odluke o komunalnoj naknadi.

***II – OBVEZNICI PLAĆANJA KOMUNALNE NAKNADE***

**Članak 3.**

Obveznik plaćanja komunalne naknade su fizičke i pravne osobe vlasnici, odnosno korisnici kada su tu obvezu vlasnici ugovorom prenijeli na iste za:

a) poslovni prostor,

b) proizvodni prostor,

c) otvoreni prostor koji se koristi u svrhu obavljanja poslovne djelatnosti (skladišta, stovarišta, tržnice, objekti linijskog ili mrežnog karaktera, hidroakomulacija, solarne elektrane, vjetroelektrane“ i sl.).

Komunalna naknada se plaća za objekte koji služe za obavljanje djelatnosti na području općine Prozor-Rama koji su opremljeni s objektima i uređajima zajedničke komunalne potrošnje i na kojima se obavlja najmanje jedna komunalna djelatnost zajedničke komunalne potrošnje.

**Članak 4.**

Obveznik plaćanja je dužan da podnese prijavu za utvrđivanje visine naknade u roku od 15. dana od dana početka korištenja poslovnog ili drugog prostora, a obveza plaćanja komunalne naknade nastaje od prvog dana narednog mjeseca nakon početka korištenja prostora za koji se plaća naknada.

Ako na jednoj nekretnini ima više nositelja prava korištenja, odnosno vlasnika nadležno tijelo će donijeti posebno rješenje za svakog nositelja prava korištenja, odnosno suvlasnika nekretnine proporcionalno njegovom dijelu u korištenju ili suvlasništvu

**Članak 5.**

Obveznik plaćanja komunalne naknade (fizička ili pravna osoba) je obvezan ukoliko dođe do promjene nositelja prava vlasništva ili korištenja na prostorima i površinama, najkasnije u roku 15 (petnaest) dana obavijestiti nadležnu Službu općine Prozor-Rama o nastaloj promjeni.

Ukoliko obveznik plaćanja komunalne naknade ne prijavi promjenu na način koji je predviđen u stavku 1. ovog članka, plaćanje komunalne naknade ostaje njegova obaveza.

***III - OSNOV I MJERILA ZA UTVRĐIVANJE VISINE KOMUNALNE NAKNADE***

**Članak 6.**

 Osnova za utvrđivanje komunalne naknade je površina, i to:

-poslovni prostor: korisna površina izražena u jedinici mjere (m2);

-za građevinsko i drugo zemljište koje se koristi u svrhu obavljanja poslovne djelatnosti, stvarna površina zemljišta koje se koristi izražena u jedinici mjere (m2);

-za neizgrađeno građevinsko i drugo zemljište i ostalo zemljište koje se koristi u svrhu obavljanja poslovne djelatnosti, stvarna površina zemljišta koje se koristi izražena u jedinici mjere (m2);

Pod korisnom površinom prostora iz ovog članka podrazumijeva se zbroj podnih površina svih etaža određenog prostora.

 **Članak 7.**

Visina komunalne naknade određuje se prema slijedećim mjerilima:

a.) stupnju opremljenosti građevinskog i drugoga zemljišta, objektima i uređajima komunalne infrastrukture;

b. )razvijenosti javnog prijevoza putnika;

c.) lokaciji objekta (zgrada ili građevinskog i drugoga zemljišta i ostalog zemljišta) po zonama koje se utvrđuju ovom odlukom;

d.) namjeni objekta, odnosno prostora.

***IV- NASELJENA MJESTA NA PODRUČJU OPĆINE U KOJIMA SE NAPLAĆUJE KOMUNALNA NAKNADA***

 **Članak 8.**

Komunalna naknada se naplaćuje na cijelom području općine Prozor-Rama.

***V-BROJ I GRANICE ZONA ZA OBRAČUN KOMUNALNE NAKNADE***

**Članak 9.**

Prema položaju i pogodnosti lokacije u odnosu na nivo opremljenosti komunalnim objektima i uređajima zajedničke komunalne potrošnje, te obimu i kvaliteti obavljanja komunalnih djelatnosti zajedničke komunalne potrošnje, područje općine Prozor-Rama dijeli se na 6 (šest) zona i Ostalo građevno zemljište koje se dijeli se u tri zone, kako slijedi:

- ZONA I

Ulica K. Tomislava od kružnog toka na ulazu u Prozor sa južne strane do raskrižja za ulaz u bivšu tvornicu UNIS-a, spoj Splitske i K. Tomislava, Splitska ulica do kraja stambenog objekta (2x20 stanova), ulica Nikole Šopa, Dive Grabovčeve do igrališta i ulica Vitomira Lukića od raskrižja sa Zagrebačkom ulicom do raskrižja ulica Kralja Tomislava i Nikole Šopa.

-ZONA II

Ulica Vitomira Lukića do raskrižja sa Zagrebačkom ulicom, Matije Gubca, ulica Stjepana Radića do spoja sa ulicom koja vodi prema Splitskoj ulici do stambenog objekta (2x20 stanova), Dive Grabovčeve od igrališta do table za izlaz iz Prozora, Zagrebačka ulica uključujući i naselje Meopotočje i Splitska ulica od stambenog objekta (2x20 stanova) i ulica do spoja sa ulicom Stjepana Radića.

-ZONA III

Ulica Ćire Truhelke do raskrižja sa ulicom S.S. Krančevića, ulica S.S. Krančevića, Sinjska ulica od raskrižja ulice Kralja Tomislava do raskrižja sa ulicom ispred nogometnog igrališta, naselja Huruja, Musala i Ogoji.

- ZONA IV

Ulica H. Vukšića Hrvatinića i ulica Mijata Tomića.

- ZONA V

 Naselje Bare

-ZONA VI

Svi dijelovi ulica koji nisu obuhvaćeni I,II,III, IV, V zonom do gragranica obuhvata urbanističkog plana.

**Ostalo građevno i drugo zemljište dijeli se u tri zone:**

 - ZONA I

Pedeset /50/ metara sa obje strane Magistralnog puta M 17 od granice općine na Makljenu do granice na Slatini, trideset /30/ metara sa obje strane Regionalnog puta Prozor Tomislavgrad do izlaza, Regionalnog puta Prozor-Konjic do Dobroše.

-ZONA II

Naselja: Gračac, Gračanica, G. i D. Lug, Ripci, Šćit, Jaklići, Ometala, Rumboci, Varvara, Podbor, Ploča, Mluša, K. Polje, Gmići, Paljike, Borovnica, Duge, Ustirama, Hudutsko i Družinovići, Perići, Krča, Sopot, Lapsunj i Šlimac.

 -ZONA III

Naselja: Krančići, Orašac, Dobroša, Blace, Uzdol, Kute, Here, Šćipe, Ljubunci, Klek, Kućani, Gorica, Paroš, Grevići, Lizoperci, Tošćanica, Višnjani, Maglice i sva ostala naselja u općini Prozor-Rama.

**Članak 10.**

Komunalna naknada se plaća za korištenje zemljišta u prirodi (eksploatacija, kamena, šljunka i mineralnih sirovina) i za druge namjene čijim se korištenjem ostvaruju određene koristi za pojedine pravne i fizičke osobe, ako Zakonom i Odlukom Općinskog vijeća nije drugačije određeno.

**Članak 11.**

Komunalna naknada se plaća i za nadzemne i podzemne instalacije (elektroinstalacije, telefonske instalacije, instalacije kablovskih operatera, cijevne instalacije (cjevovodi) minihidroelektrana i sl.). Jedinica mjere za utvrđivanje visine komunalne naknade je dužni metar instalacija.

 ***VI - KOEFICIJENTI ZA POJEDINE ZONE***

**Članak 12.**

Iznos komunalne naknade (IKN) po kvadratnom metru (m²) korisne površine prostora ove Odluke utvrđuje se množenjem slijedećih vrijednosti:

1. Vrijednost obračunske jedinice - boda (B) određene u konvertibilnim markama (KM),

2. Koeficijent zone (Kz),

3. Koeficijent namjene (Kn) .

IKN(m2)=B x Kz x Kn x m2

Množenjem na gore navedeni način dobivene vrijednosti, sa ukupnom korisnom površinom, dobiva se visina komunalne naknade na mjesečnom nivou za svakog obveznika.

**Članak 13.**

Vrijednost obračunske jedinice - boda (B) utvrđuje se u iznosu od 0,17 za zatvorene prostore i u iznosu od 0,10 za otvorene prostore.

**Članak 14.**

 Koeficijent zone za prostore iznosi:

|  |  |  |
| --- | --- | --- |
| R.b. | Zona  | Koeficijent zone |
| 1. | I Zona | 1,00  |
| 2. | II Zona | 0,80 |
| 3. | III Zona | 0,60 |
| 4. | IV Zona | 0,50 |
| 5. | V Zona | 0,40 |
| 6. | VI Zona | 0,30 |
| 7. | Ostalo građevno i drugo zemljište | 0,25 |

***VII - KOEFICIJENT NAMJENE ZA POSLOVNI PROSTOR , GRAĐEVINSKO I DRUGO ZEMLJIŠTE KOJE SLUŽI U OBAVLJANJU POSLOVNE DJELATNOSTI***

**Članak 15.**

Koeficijent namjene iznosi:

|  |  |  |
| --- | --- | --- |
| R.b. | Namjena prostora i zemljišta | Koeficijent namjene |
| 1. | Prostori koji služe za obavljanje djelatnosti koje ugrožavaju ili mogu ugroziti životnu okolinu | 5,00 |
| 2. | Eksploatacija, kamena, šljunka i mineralnih sirovina | 1,50 |
| 3. |  Poslovni prostor za obavljanje neproizvodnih djelatnosti (uslužne djelatnosti i sl.) | 1,00 |
| 4. |  Poslovni prostor za obavljanje proizvodnih djelatnosti | 0,75 |

***VIII – NAČIN OBRAČUNA KOMUNALNE NAKNADE***

**Članak 16.**

Za objekte linijskog i sličnog karaktera nadzemne i podzemne instalacije (elektro instalacije, instalacije telecoma i kabelskih operatera i cijevne instalacije (cjevovodi) minihidroelektrana) komunalna naknada se plaća mjesečno po m1 (metru dužnom) u iznosu od 0,06 KM.

**Članak 17.**

Za objekte tipa odašiljača mobilnih mreža, TV predajnika, trafostanica i slično komunalna naknada se plaća po m² površine zemljišta koje služi za obavljanje djelatnosti u iznosu od 1,50 KM.

**Članak 18.**

Komunalna naknada se naplaćuje za solarne elektrane za bruto korisnu površinu u m2 koja služi za obavljanje djelatnosti. Komunalna naknada se naplaćuje za vjetrenjače po m2 zauzete korisne površine zemljišta koje služi za obavljanje djelatnosti u iznosu od 1,5 KM.

***IX – NAČIN I ROKOVI PLAĆANJA KOMUNALNE NAKNADE***

**Članak 19.**

Komunalna naknada je javni prihod Općine Prozor-Rama. Komunalna naknada uplaćuje se na transakcijski račun Proračuna Općine Prozor-Rama.

**Članak 20.**

Rješenje o komunalnoj naknadi za svakog obveznika donosi Služba za prostorno uređenje i komunalne djelatnosti općine Prozor-Rama.

Na Rješenje iz stavka 1. ovog članka može se izjaviti žalba Žalbenoj komisiji Općinskog vijeća Prozor – Rama.

 **Članak 21.**

Ukoliko Općinsko vijeće Prozor-Rama izvrši promjenu vrijednosti obračunske jedinice - boda (B), koeficijenta zone ili koeficijenta namjene, Služba za prostorno uređenje i komunalne djelatnosti općine Prozor-Rama donosi novo rješenje za svakog obveznika.

**Članak 22.**

Rješenjem o komunalnoj naknadi utvrđuje se obaveza plaćanja komunalne naknade, korisna površina, odnosno dužina instalacija za koju se plaća komunalna naknada i mjesečni iznos komunalne naknade.

**Članak 23.**

Komunalna naknada plaća se najkasnije do 10. (desetog) dana tekućeg mjeseca, za protekli mjesec.

Vlasnici instalacija plaćaju komunalnu naknadu mjesečno sukladno utvrđenom iznosu.

Ukoliko obveznik komunalne naknade istu ne uplati u zakonskom roku, platiti će i zatezne kamate na utvrđeni iznos komunalne naknade.

Izuzetno, može se rješenjem nadležne službe utvrditi da pojedini obveznici plaćaju komunalnu naknadu tromjesečno, polugodišnje ili čitav iznos za cijelu godinu ako se time postiže veća efikasnost i ekonomičnost naplate.

Obveza plaćanja komunalne naknade nastaje prvog dana narednog mjeseca od početka korištenje prostora, zemljišta ili instalacija.

***X – VOĐENJE EVIDENCIJE OBVEZNIKA PLAĆANJA KOMUNALNE NAKNADE***

**Članak 24.**

Služba nadležna za komunalne djelatnosti vodi evidenciju obveznika plaćanja komunalne naknade koja sadrži:

-podatke o fizičkoj, odnosno pravnoj osobi obveznika plaćanja komunalne naknade;

-podatke o nekretninama, prostorima i zemljištu;

-pripadnost određenoj zoni;

-namjenu i vrstu djelatnosti poslovnog prostora;

-druge podatke bitne za utvrđivanje obveze plaćanja komunalne naknade, utvrđivanja visine komunalne naknade oslobađanje ili prestanak obveze plaćanja komunalne naknade.

**Članak 25.**

Evidencija o obveznicima komunalne naknade za poslovni i proizvodni prostor sadrži: firmu, sjedište i adresu obveznika komunalne naknade, bruto izgrađenu površinu poslovnog i proizvodnog prostora izraženog u jedinici mjere (m2) odnosno stvarnu površinu građevinskog i drugog zemljišta za drugi prostor na kome se obavlja ili neposredno služi za obavljanje djelatnosti, izraženu u jedinici mjere (m2), pripadnost zoni, namjenu prostora uključujući vrstu djelatnosti, druge podatke od utjecaja nastanak obveze, visinu, oslobađanje ili prestanak obveze plaćanja komunalne naknade.

**Članak 26.**

Evidencija o obveznicima komunalne naknade za podzemne i nadzemne instalacije sadrži: - firmu, sjedište i adresu obveznika komunalne naknade,

- dužni metar (m1) dužine instalacije,

- druge podatke od utjecaja nastanak obveze, visinu, oslobađanje ili prestanak obveze plaćanja komunalne naknade.

**Članak 27.**

Evidencija o obveznicima komunalne naknade za korištenje zemljišta u prirodi (eksploataciju kamena, šljunka i dr.) sadrži:

- firmu, sjedište i adresu obveznika komunalne naknade,

- metar (m2) korištene površine,

- druge podatke od utjecaja nastanak obveze, visinu, oslobađanje ili prestanak obveze plaćanja komunalne naknade.

**Članak 28.**

Evidencija o obveznicima komunalne naknade ustrojava se i vodi na temelju podataka koji se prikupljaju po službenoj dužnosti iz:

- prijave obveznika komunalne naknade,

- neposrednog uvida i mjerenja na licu mjesta,

- ugovora o zakupa poslovnog , proizvodnog ili drugog prostora,

- odobrenje za građenje i odobrenja za uporabu izgrađenih objekata,

- odobrenje za rad i utvrđivanje minimalno tehničkih uvjeta i drugih uvjeta poslovnih i proizvodnih objekata i prostora,

- drugih izvora.

***XI - OSLOBAĐANJA OD OBAVEZE PLAĆANJA KOMUNALNE NAKNADE***

 **Članak 29.**

Kontrolu naplate komunalne naknade kao i pokretanje postupka prisilne naplate vrši Služba za financijske poslove općine Prozor-Rama i Općinski komunalni inspektor.

**Članak 30.**

Komunalna naknada se ne naplaćuje za:

* Objekte i uređaje koji služe za proizvodnju i pružanje komunalne usluge,
* Zgrade i prostorije čiji su korisnici: udruge proistekle iz domovinskog rata,
* organizacije socijalne i zdravstvene zaštite, crvenog križa, savezi, društva i organizacije distrofičara, invalida slijepih i gluhih i drugih hendikepiranih osoba, te druga udruženja građana koja se bave humanitarnim radom,
* Zgrade i prostorije koje služe kao muzeji,
* Zgrade i prostorije koje služe za obavljanje vjerskih obreda, profesionalnih vatrogasnih jedinica i dobrovoljnog vatrogasnog društva,
* Dječje ustanove (vrtići),
* Zgrade i prostorije koje koriste odgojno-obrazovne organizacije srednjeg i osnovnog obrazovanja,
* Gradska knjižnica i druge javne ustanove iz oblasti kulture i športa,
* Poljoprivredni objekti namijenjeni individualnim poljoprivrednim gospodarstvima.

Iznimno iz stavka 1. ovog članka, komunalna naknada se plaća za prostorije koje vlasnici ili korisnici daju u zakup radi obavljanja druge djelatnosti. Komunalna naknada se ne plaća za poslovne prostore u stambeno-poslovnim objektima u kojima se ne obavlja djelatnost.

Gospodarski subjekti u godini registracije oslobađaju se od plaćanja komunalne naknade.

**Članak 31.**

Poduzetniku koji upošljava radnike u proizvodnom sektoru može se odobriti olakšica u vidu smanjenja ili ukidanja komunalne naknade za period od jedne do pet godina, u cijelosti ili djelomično.

Iznimno, ova odredba može se primijeniti i na druge djelatnosti po projektima za koje se ocijeni da su od posebnog značaja za općinu Prozor-Rama.

Olakšice iz stavka 1. i 2. ovog članka odobravat će Općinski načelnik na prijedlog nadležne Općinske službe, uz redovito informiranje Općinskog vijeća.

***XII - IZVOR SREDSTAVA IZ KOJIH ĆE SE PODMIRITI IZNOS KOMUNLNE NAKNADE***

**Članak 32.**

Sredstva za podmirenje komunalne naknade u slučaju potpunog ili djelomičnog oslobađanja od plaćanja komunalne naknade osiguravaju se u Proračunu općine Prozor-Rama.

***XIII - NAMJENA SREDSTAVA OSTVARENIH NAPLATOM KOMUNALNE NAKNADE***

**Članak 33.**

Sredstva koja se prikupe na ime komunalne naknade koristite se namjenski za financiranje obavljanja komunalnih djelatnosti zajedničke komunalne djelatnosti i to:

a) održavanje čistoće na javnim površinama;

b) odvodnja atmosferskih i drugih voda s javnih površina;

c) održavanje javnih površina;

d) održavanje javnih saobraćajnih površina u naselju;

e) upravljanje objektima i uređajima javne rasvjete;

f) obavljanje usluga dekoriranja;

g) održavanje grobalja i spomen obilježja;

h) obavljanje kafilerijskih usluga;

i) održavanje javnih česmi i fontana, javnih kupatila i javnih nužnika;

j) zbrinjavanje komunalnog otpada nastalog u okviru djelatnosti zajedničke komunalne potrošnje;

k) čišćenje i razgrtanje snijega i leda s javnih gradskih površina, lokalnih puteva i posipanje abrazivnim materijalom ulica i lokalnih puteva,

l) saniranje divljih deponija otpada na javnim površinama, a posebno na površinama koje služe za zaštitu okoliša i zaštitu voda (oko puteva, hiroakumulacija i sl.).

***XIV – NADZOR***

**Članak 34.**

Nadzor nad sprovođenjem ove Odluke vrši općinska Služba nadležna za komunalne djelatnosti.

 ***XV - PRIJELAZNE I ZAVRŠNE ODREDBE***

**Članak 35.**

Služba za komunalne poslove najmanje jedan put godišnje, a po potrebi i češće podnosi izvješće o implementaciji ove Odluke Općinskom vijeću Prozor-Rama i Načelniku općine.

U slučaju ne plaćanja komunalne naknade na način propisan ovom Odlukom, svoja potraživanja Općina će sukladno važećim propisima ostvarivati u postupku pred nadležnim Sudom.

**Članak 36.**

Stupanjem na snagu ove Odluke prestaje da važi Odluka o komunalnoj naknadi- Prečišćeni tekst („Službeni glasnik općine Prozor-Rama” broj:1/2019) u kojem su sadržane Odluka o komunalnoj naknadi (Službeni glasnik općine Prozor-Rama” broj: 5/15) , Odluka o izmjeni i dopuni Odluke o komunalnoj naknadi („Službeni glasnik općine Prozor-Rama” broj: 5/17) i Odluka o izmjeni i dopuni Odluke o komunalnoj naknadi („Službeni glasnik općine Prozor-Rama” broj: 4/18).

Rješenja kojima je utvrđena pojedinačna obveza plaćanja komunalne naknade po ranijim Odlukama ostaju na snazi ukoliko nisu u suprotnosti sa ovom Odlukom.

Postupci o utvrđivanju obveze plaćanja komunalne naknade započeti na osnovu propisa koji su bili na snazi do dana početka primjene ove odluke, a u kojima su donesena rješenja koja nisu postala pravomoćna, primjenjivati će se odredbe ove odluke.

**Članak 37.**

Svi propisi i akti doneseni na temelju ranijih Odluka („Službeni glasnik općine Prozor-Rama” broj: 5/15, 5/17,4/18 i 1/19) primjenjivati će se ukoliko nisu u suprotnosti sa odredbama ove Odluke.

**Članak 38.**

Ova Odluka stupa na snagu danom objave u „Službenom glasniku općine Prozor-Rama”.

 **PREDSJEDNIK**

**OPĆINSKOG VIJEĆA**

 Ibro Plecić

Bosna i Hercegovina

Federacija Bosne i Hercegovine

Hercegovačko-Neretvanska županija

**OPĆINA PROZOR - RAMA**

**OPĆINSKO VIJEĆE**

**Broj:\_\_\_\_\_\_\_\_\_\_\_\_/24**

**Datum:\_\_\_\_\_\_\_\_\_\_/24**

***OBRAZLOŽENJE***

***I. PRAVNI TEMELJ***

Pravni temelj za donošenje Odluke o komunalnoj naknadi je Zakon o komunalnoj djelatnosti HNŽ („Narodne novine HNŽ” broj:4/16)

***II. RAZLOZI ZA DONOŠENJE I UPUĆIVANJA NACRTA***

Odluku o komunalnoj naknadi Prečišćeni tekst („Službeni glasnik općine Prozor-Rama“ broj:1/19) donijelo je Općinsko vijeće općine Prozor-Rama, ali kroz njenu primjenu ukazala se potreba za donošenjem nove odluke . Obzirom da se novom odlukom predviđa efikasnije i funkcionalnije rješavanje obveza po komunalnoj naknadi zajedničke komunalne potrošnje, predlaže se donošenje novog teksta Odluke u cijelosti i to u formi prijedloga.

***III. OSNOVNA PITANJA KOJA SE UREĐUJU ODLUKOM***

Ovom Odlukom definira se obaveza plaćanja komunalne naknade, način korištenja sredstava ostvarenih od komunalne naknade, obveznici plaćanja, način utvrđivanja visine, način naplate i oslobađanja od obaveze plaćanja komunalne naknade i kaznene odredbe.

Obveznik plaćanja komunalne naknade su vlasnici poslovnog prostora, građevinskog zemljišta i ostalog zemljišta, odnosno korisnik kada je tu obvezu vlasnik ugovorom prenio na korisnika.

Obveznik naknade utvrđuje se na temelju podataka iz urbanističke i građevinske dokumentacije, katastra nekretnina ili očevidom na licu mjesta.

Rješenje o komunalnoj naknadi za svakog obveznika donosi Služba za prostorno uređenje i komunalne djelatnosti općine Prozor-Rama.

Ovom Odlukom definirano je također tko je oslobođen obveze plaćanja komunalne naknade.

***IV. CILJ DONOŠENJA ODLUKE***

Cilj je stvaranje efikasnijeg i kvalitetnijeg okvira za donošenje rješenja o komunalnoj naknadi, kao i funkcionalnije i efikasnije naplate na području općine Prozor-Rama.

Stoga, slijedom navedenog molimo uvaženo Vijeće da prihvati, odnosno usvoji Odluku o komunalnoj naknadi, a sve temeljem Zakona o komunalnoj djelatnosti HNŽ ( “Narodne novine HNŽ” broj:4/16).

 Služba za prostorno uređenje

 komunalne djelatnosti,

 imovinsko-pravne poslove i

 katastar nekretnina

 POMOĆNIK NAČELNIKA

 Ivica Tomić dipl. ing. građ.